Majsi been Jesús zien daꞌt milagr baguiaa reeman,
ad bililadxt reeman.
Zian gojc cumplid ni bacaa Isaías bén badëë xtiidx Dios loj ree bejn,
rëban:
Dad,
¿chu ma bililadx ruson radëëdan?
¿Chu loj ma balüü Dios xguialrniabeeman?
Zianan zeel ad gojct nililadx reeman,
din në ze bacaa Isaías:
Dios basiaaw guiaaloj reeman,
bascajy tëëman xquiarguiejn reeman,
chitëë guguiaa reeman chigniaꞌ tëë reeman,
chitëë yadxiꞌ loj reeman lon,
abiꞌ ad zayüntan laa reeman.
Rëb Isaías zian guial baguiaaman xbiani Jesús,
zeel bazaꞌtaman laaman.
Per niꞌczi zian,
dád zien ree bén zojbloj bililadx Jesús.
Per ad rëbt reeman loj ree bejn zian,
guial rdxeb reeman yabëë ree bénfarisew laa reeman lod ricaagdiajg reeman xtiidx Dios,
din mazri rën reeman guiën ree bejn laa reeman,
guial guiën Dios laa reeman.
Gunee Jesús rejs rëbaman:
―Bén rliladx naj,
ad najtzan rliladxaman,
në da Dadan bén guxhaal naj.
Bén ruguiaa naj,
në bén guxhaal naj ruguiaaman.
Naj na̱j bajl,
bialan loj guidxliuj guie,
chitëë yayaꞌn ree bén rliladx naj loj xcay.
Bal chu guien da diidxan abiꞌ ad zuzoobtaman laan,
ad najt gudëd laaman casti,
din ad bialtan din gudëdan casti,
bialan din yabën laa reeman loj dol.
Bén ad rënt naj ad rucaagdiajg tëëtaman da diidxan,
mal yuꞌ ni gudëëd laaman casti:
diidx ni rën,
laan gudëëd laaman casti chi guidxin dxej.
Din ad ni rbëguictan rnien.
Da Dadan,
Bén guxhaal naj rniabee ni ganen ni gulü tëën,
zeel ragbeen,
ni rniabee da Dadan runee guialnaban tiblayaa.
Zianan zeel ni rnin rulünan ziꞌc rniabeeman.